**מטילדה הידאלגו דה פרוסל** (בספרדית: **Matilde Hidalgo de Procel) (29 בספטמבר 1889 – 20 בפברואר 1974)** הייתה רופאה, משוררת ואקטיביסטית מאקוודור, שנלחמה למען מימוש זכויות הנשים. היא האישה הראשונה שמימשה את זכות הבחירה באקוודור (ובאמריקה הלטינית כולה), והראשונה שהוענק לה תואר דוקטור לרפואה באקוודור. הידאלגו ידועה כיום כאחת הנשים החשובות בהיסטוריה של אקוודור. בגיל צעיר כבר שלטה בכישורי קריאה וכתיבה וכן בנגינה בפסנתר. בשנת 1973 הפכה למשותקת בשל שבץ מוחי ונפטרה בגואיאקיל ב-20 בפברואר 1974 בגיל 85.

קורות חיים
----------

הידאלגו הייתה פורצת דרך: היא הייתה האישה הראשונה שסיימה לימודים בבית ספר תיכון באקוודור, האישה הראשונה שהצביעה בבחירות באמריקה הלטינית, והאישה הראשונה שכיהנה כנבחרת ציבור במדינה. היא נולדה בעיר לוחה (LOJA) בדרום אקוודור למשפחה של שישה ילדים, לחואן מנואל הידאלגו וכרמן נבארו. לאחר שאביה נפטר, נאלצה אמה לעבוד כתופרת כדי לפרנס את ילדיה.

בסיום לימודיה בכיתה ו' בבית הספר של נזירות הצדקה, אמרה מטילדה לאחיה הגדול, אנטוניו, שהיא רוצה להמשיך ללמוד. אנטוניו פנה לבית הספר התיכון החילוני, "ברנרדו ואלדיבייסו", וביקש לקבל את אחותו ללימודים. לאחר ששקל זאת במשך חודש, נאות מנהל בית הספר, אנג'ל רובן אוחדה, לקבלה ללימודים.

חלק מתושבי העיר הביעו התנגדות לכך. הכומר המקומי אילץ אותה להאזין למיסה כאשר היא עומדת במרחק שני צעדים מחוץ לכניסה לכנסייה, ואמהות אסרו על בנותיהן להתיידד איתה. למרות זאת, אמה הגנה עליה בנחישות כדי שתסיים את הלימודים. באוקטובר 1913 הייתה לנערה הראשונה שסיימה אי פעם תיכון באקוודור.

כאשר ביקשה הידאלגו להתקבל ללימודים באוניברסיטה המרכזית באקוודור(אנ'), נדחתה על הסף בשל היותה אישה. נאמר לה על ידי דיקן הפקולטה לרפואה שעליה להתמקד בהקמת בית והבאת ילדים לעולם ולא בלימודים. בתגובה, היא נסעה בשנת 1919 לפרובינציית אזואי (Azuay), שם סיימה את לימודי הרפואה באוניברסיטת קואנקה בהצטיינות. בשנת 1921 חזרה לקיטו, האוניברסיטה המרכזית באקוודור, והתקבלה ללימודי דוקטורט.

הידאלגו הפכה לאישה הראשונה באקוודור שקיבלה תואר דוקטורט. שנתיים לאחר מכן התחתנה עם עורך הדין פרננדו פרוסל, ונולדו להם שני ילדים – פרננדו וגונזלו פרוסל. פרננדו היה רופא וגונזלו אדריכל.

בשנת 1974, בגיל 85, היא נפטרה בגואיאקיל, אקוודור, לאחר סיבוכים כתוצאה מאירוע מוחי. לאחר מותה הוקם בלוחה, עיר הולדתה, מוזיאון לזכרה ולהישגיה.

חיים מקצועיים וזכות בחירה
-------------------------

במהלך נשיאותו של חוסה לואיס טמאיו, הודיעה מטילדה הידאלגו שהיא מתכוונת להצביע בבחירות לנשיאות אקוודור בשנת 1924. באותה העת אסור היה לנשים להצביע. לאחר התייעצות שרי הממשלה, הוחלט לטובתה וב־9 ביוני 1924, הצביעה הידאלגו בבחירות, והייתה לאישה הראשונה באמריקה הלטינית שמימשה את הזכות החוקתית להצביע בבחירות לאומיות. בזכות זאת, הפכה אקוודור למדינה הראשונה באמריקה הלטינית שהעניקה לנשים זכויות הצבעה.

הידאלגו הייתה חברת המועצה הנבחרת הראשונה של מצ'אלה, וסגנית הנשיא הראשונה של מועצת מצ'אלה. בשנת 1941 הפכה לאשה המועמדת הראשונה ולנבחרת הראשונה למשרת סגנית ראש מועצת לוחה, אותה עיר שפעם נחרדה משאיפתה ללמוד.

הידאלגו עסקה ברפואה בגואייקיל עד שנת 1949, אז קיבלה מלגה ללימודי רפואת ילדים, נוירולוגיה ותזונה בארגנטינה.

פרסים / הוקרה
-------------

* האישה הראשונה לקבל תואר ראשון בלוחה ובמדינה כולה.
* האישה הראשונה בעלת רישיון ברפואה מטעם אוניברסיטת אזואי (כיום האוניברסיטה של קואנקה)
* האשה הראשונה לקבל דוקטורט ברפואה מטעם אוניברסיטת קיטו
* האשה הראשונה בעלת המקצוע האקדמי במדינה.
* האישה הראשונה שהצביעה באמריקה הלטינית.
* סגנית ראש מועצת לוחה.
* חברת קונגרס הראשונה באקוודור.
* פרס הצטיינות לאומי, שניתן על פי צו נשיאותי בשנת 1956.
* מחווה מטעם העיר לוחה, שהכריזה עליה כעל "אישה מהוללת" (1966).
* פרס הצטיינות לאומי, מטעם המחלקה לבריאות הציבור, שהוענק לה על ידי שר הבריאות הציבורי של אקוודור (1971).
* סגנית נשיא בית התרבות האקווטוריאני
* נשיאת כבוד לכל החיים של הצלב האדום באקוודור בפרובינציית אל אורו

שירים
-----

מבקרת הספרות ססיליה אנסאלדו בריונס אצרה אוסף של עשרים שירים פרי עטה של מטילדה הידאלגו שפורסמו בספרה של ג'ני אסטראדה, "מטילדה הידאלו פרוסל, ביוגרפיה וספר שירה". כך נודע כי מטילדה הידאלגו נבארו כתבה את שיריה הראשונים כבר בהיותה בבית הספר התיכון ובהמשך באוניברסיטה. היא כתבה על נושאים כמו "פולחן המדע, הערצת הטבע, שבחם של אנשים או תאריכים, מסירות למריאן, מעט שירה על אהבה ונושאים הקשורים בנשים".

חברויות בארגונים
----------------

* הפדרציה הרפואית של אקוודור (חברה מייסדת)
* האיגוד הכירורגי של קיטו (חברה מייסדת)
* מעגל העיתונות קיטו
* המכון לתרבות נשים של מצ'אלה
* ועד נשות הצלב האדום בפרובינציית אל אורו
* בית התרבות האקוודוריאני, פרובינציית אל אורו
* ועדת נשות ארגון ליאונ'ס של מצ'אלה
* האגודה הרפואית של אקוודור
* אגודת רופאי נשים של פרובינציית גויאייס
* הפדרציה הלאומית לעיתונאים
* המכללה לרופאים של פרובינציית אל אורו
* איחוד הנשים האמריקאיות, UMA
* האיחוד הלאומי של נשים אקוודוריות, UNME
* האגודה הרפואית הפאן-אמריקאית (PAMA), שלוחת אקוודור
* האגודה הכירורגית בנמריטה של פרובינציית גויאייס

מטילדה הידאלגו התגברה על קשיים כנגד כל הסיכויים בתקופה בה גברים תפסו את כל מרחבי הכוח, והפכה לאישה הראשונה שזכתה לדוקטורט לרפואה באקוודור ובמקביל, לאשת המקצוע האקדמית הראשונה במדינה, מתוך שלל ההישגים הרבים הנוספים שהשיגה במהלך חייה.

הוקרה
-----

בשנת 2004 ביים סזאר כרמיניאני, במאי קולנוע וטלוויזיה, את הסרט "מטילדה, אשת המאה". כמעט עשור לאחר מכן, ביים כרמיניאני סרט חדש על מטילדה בשם "האשה הבלתי מנוצחת". סרט זה מתאר את חייה בין השנים 1907 ל־1924, פרק זמן בו התגוררה במצ'אלה.

ב־21 בנובמבר 2019, גוגל הקדישה לה שרבוט דודל לרגל מה שהיה יכול להיות יום הולדתה ה-130.

קישורים חיצוניים
----------------

ויקישיתוף מדיה וקבצים בנושא **מטילדה הידאלגו** בוויקישיתוף

הערות שוליים
------------

1. ↑  "Matilde Hidalgo de Procel (1889-1974) | Municipio de Loja". *www.loja.gob.ec*. נבדק ב-2019-11-21.
2. ↑  Montano, Joaquin (2019-01-09). "Matilde Hidalgo de Procel: biografía, aportes y obras". *Lifeder* (בספרדית). נבדק ב-2019-11-26.
3. ↑  "Hidalgo de Procel Matilde - Personajes Históricos". *Enciclopedia Del Ecuador* (בEuropean Spanish). 2016-04-13. נבדק ב-2019-11-25.
4. ↑  Wilcox-Lee, Naomi (2014-11-06). "Mathilde Hidalgo de Procel – First in Everything" (באנגלית). נבדק ב-2019-11-25.
5. ↑  Iglesias Ramírez, Belén (30 בספטמבר 2013). "Matilde Hidalgo Navarro de Procel". *Infomed*. אורכב מ-המקור ב-2019-11-19. `{{cite web}}`:  (עזרה)
6. ↑  Estrada, Jenny (2005). "Matilde Hidalgo de Procel, una mujer total". Quito: Editorial Voluntad. Grupo Santillana. ISBN 9978-07-653-0.
7. ↑  "Matilde Hidalgo abrió las puertas de una sociedad equitativa en Ecuador – Ministerio de Salud Pública". *www.salud.gob.ec*. נבדק ב-2019-11-26.
8. ↑  "Miniserie en honor de Matilde Hidalgo". *El Universo*. 2 בפברואר 2014. `{{cite news}}`:  (עזרה)
9. ↑  "Celebrating Matilde Hidalgo de Procel". *Google*. 21 בנובמבר 2019. `{{cite web}}`:  (עזרה)
10. ↑  Tom, Parfitt (21 בנובמבר 2019). "Matilde Hidalgo: Who was the trailblazing doctor and women's rights activist?". *The Independent*. `{{cite news}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 2228 7613
* LCCN: n82135129
* VIAF: 11198945
* WorldCat: lccn-n82135129

 |